Source: https://ort.fi/uutishuone/2017-05-08/savonlinnan-pikkukirkko-vaihtoi-virallisesti-omistajaa
Timestamp: 2019-01-20 01:53:56+00:00
Document Index: 9356939

Matched Legal Cases: ['kko ', 'kko\n', 'kko ', 'kko ', 'kko ', 'kko ', 'kko ', 'kko ', 'kko ']

Savonlinnan Pikkukirkko vaihtoi virallisesti omistajaa | Suomen ortodoksinen kirkko
Savonlinnan Pikkukirkko vaihtoi virallisesti omistajaa
Arkkipiispa Leo allekirjoitti kirkon kauppakirjan maanantaina 8. toukokuuta.
Savonlinnassa sijaitseva Pikkukirkko on siirtynyt virallisesti ortodoksisen Savonlinnan Pikkukirkko -kulttuuriyhdistyksen omistukseen arkkipiispa Leon allekirjoitettua kirkon kauppakirjan maanantaina 8.5.2017.
Liturgisesti kirkko palasi ortodoksisen kirkon käyttöön jo helmikuussa. Pyhäkössä järjestettiin 22.2. ekumeeninen rukoushetki, jonka toimittivat Karjalan ja koko Suomen arkkipiispa Leo ja Mikkelin piispa Seppo Häkkinen yhdessä Saimaan ortodoksisen seurakunnan ja Savonlinnan evankelisluterilaisen seurakunnan papiston kanssa. Sovintosunnuntaina 26.2. kirkossa toimitettiin lisäksi sovintosunnuntain ehtoopalvelus.
Vuonna 1846 valmistunut Pikkukirkko on pyhitetty profeetta Sakariaan ja vanhurskaan Elisabetin muistolle. Savonlinnan ortodoksinen seurakunta myi kirkon Savonlinnan evankelisluterilaiselle seurakunnalle vuonna 1938 kirkon ylläpidon käytyä seurakunnalle ylivoimaiseksi.
Kirkon takaisin ostamiseksi perustettiin kulttuuriyhdistys vuonna 2012 ja alustava päätös kirkon myynnistä syntyi jo saman vuoden joulukuussa. Asia eteni kuitenkin odotettua hitaammin, koska suositun vihki-, kaste ja konserttikirkon myynti herätti paikallisissa ensin rajua vastustusta. Lopulta kaupat syntyivät kuitenkin hyvässä hengessä. Osaltaan tähän vaikutti myös lupaus siitä, että kirkko on jatkossakin ekumeenisessa hengessä käytettävissä erilaisten kristillisten perhejuhlien, konserttien ja kulttuuritilaisuuksien tapahtumapaikkana.
Ortodoksisia jumalanpalveluksia voidaan nyt siis toimittaa Savonlinnassa kahdessa osoitteessa: Saimaan seurakunnan omistamassa kirkossa osoitteessa Erkonkatu 11 (tämäkin kirkko on pyhitetty profeetta Sakariaan ja vanhurskaan Elisabetin muistolle) sekä yhdistyksen omistamassa Pikkukirkossa (Olavinkatu 29). Jumalanpalveluskalenteri löytyy Saimaan ortodoksisen seurakunnan sivuilta.
Pikkukirkon muu tapahtumatarjonta painottuu kesään. Alkavan kesän tapahtumista uutisoidaan erikseen aikataulujen varmistuttua.
Kuva: Erkki Pitkänen